ท่าอากาศยานสุวรรณภูมิ ยืนยัน ไม่มีการเรียกเก็บค่า Surcharge ที่เรียกเก็บเป็นของผู้ขับขี่โดยตรงไม่ใช่รายได้เข้าสนามบิน
ท่าอากาศยานสุวรรณภูมิ (ทสภ.) ชี้แจงกรณีมีการเผยแพร่ว่า ท่าอากาศยานสุวรรณภูมิ เรียกค่า Surcharge จำนวน 50 บาท จากผู้โดยสารที่เรียกใช้บริการรถแท็กซี่ ที่ท่าอากาศยานสุวรรณภูมิ โดยเก็บเป็นเงินรายได้ของท่าอากาศยานนั้น เพื่อไม่ให้เกิดความเข้าใจผิดต่อสาธารณชน ทสภ. ยืนยันว่า ไม่มีการเรียกเก็บค่า Surcharge จำนวน 50 บาท จากผู้ใช้บริการเพื่อนำเงินรายได้เข้าองค์กร ทั้งนี้ตามประกาศของกรมการขนส่งทางบก กระทรวงคมนาคม ค่า Surcharge จะจ่ายให้กับผู้ขับรถแท็กซี่ที่ลงทะเบียนกับสนามบินเท่านั้น โดย ทสภ.เป็นเพียงผู้สนับสนุนการให้บริการรถแท็กซี่ที่เข้ามาให้บริการ ณ ทสภ. ในเรื่องการจัดเตรียมพื้นที่ให้บริการ การลงทุนในระบบบริหารจัดการ ตลอดจนจัดเจ้าหน้าที่คอยอำนวยความสะดวก โดยที่ไม่ได้มีรายได้จากการดำเนินการในส่วนนี้แต่อย่างใด และเพื่อสร้างความมั่นใจให้กับผู้ใช้บริการ ทสภ.มีมาตรการป้องปรามไม่ให้เกิดปัญหากรณีรถแท็กซี่ไม่เปิดมิเตอร์หรือเรียกเก็บค่าโดยสารแบบเหมาจ่ายเกินราคาที่กฏหมายกำหนด โดย ทสภ. ได้จัดเจ้าหน้าที่ทำการสุ่มตรวจรถแท็กซี่ที่รับผู้โดยสาร ณ บริเวณช่องจอดรถแท็กซี่ตลอด 24 ชั่วโมง ซึ่งรถแท็กซี่ทุกคันที่รับผู้โดยสารขึ้นรถแล้วจะต้องทำการเปิดมิเตอร์ในการให้บริการทุกครั้ง